da en en en fr de da id da sv da da da da da da da da da da nb nb da de en en
De Gamle måtte kigge en ekstra gang i kalenderen, da årets første kamp fandt sted. - Svanholm Cricketklub
Mandag d. 14. maj 2018 kl. 14:39 af Henrik Pfaff
Men i år skulle det altså være anderledes. Strålende solskinsvejr, temperaturen over 20 grader og næsten vindstille. Hvad mere kan man næsten forlange, altså lige med undtagelse af en sejr.
For ligesom at sætte prikken over i’et lykkedes det også for vores kaptajn, Mickey Lund, at vinde lodtrækningen. Holdet var fuldtalligt ved kampstart (2x20 overs), dog havde vores dommer Per Kyhe måttet melde fra grundet en skade, men holdets manager Søren Vestergaard trådte beredvilligt til, da han alligevel var mødt op for at inspicere tropperne til sæsondebuten.
Anfører Mickey Lund gør sig kloge tanker
De 2 Allan’er – Majgaard (19) og From (21) – fik hurtigt lagt en solid bund. Efterfølgeren Morten Petersson (13) måtte ligesom de to første lade livet på Jens Bøndings kastning (4 for 32), hvorimod Tahir Siddique (28*) var i stand til at straffe Bøndings kastning. Bøndings 4. gærde fik han ved at få grebet Sibghat Riaz (1) ud temmelig hurtigt. Jim Moniz (29*) havde godt nok travlt med at få banket sine point ud. På lige godt et kvarter var det overstået, og man troede næsten, at han skulle skynde sig tilbage på arbejde. Dennis Zachariasson (17*) og anfører Mickey (21) skulle nu forsøge at bruge de resterende overs til at fordele pointene imellem sig. Dette lykkedes næsten, idet Mickey som den sidste mistede sit gærde i 19. over. 157 point i alt blev det alligevel til.
Allan From klar til at tage i mod
Mickey Lund gennemgår gameplanen for dagens marktur
Gameplanen (spred jer ud over hele marken) virker efter hensigten
Vores to åbningskastere, Dennis (0 for 5) og Sibghat (0 for 13) havde godt fat i deres gærdespillere, så efter 6 overs lød totalen på beskedne 18 point. Allan M. (2 for 13) og Tahir (0 for 21) fortsatte med god bowling. Morten (0 for 16) og Mickey (2 for 12) sluttede af således, at totalen efter de 20 overs kun havde sneget sig op på 82 point.
Så efter det obligatoriske bad var begge hold inviteret op i baren, da KB/Soraners manager Søren Clausen havde annonceret, at han ville være vært for en omgang øl til spillerne i anledning af, at han lige var blevet bedstefar. Og gratis øl smager jo altid godt.
Svanholm157 for 5 på 18,1 overs
KB/Soraner82 for 4 på 20 overs
Fra en (for en gang skyld) ikke-frysende referent